Πάνος Κουτρουμπούσης

Ο Πάνος Κουτρουμπούσης ή Πητ Κουτρουμπούσης (Λιβαδειά, 1937 - 20 Μαρτίου 2019) ήταν Έλληνας συγγραφέας, μεταφραστής και εικαστικός.

 Βιογραφικό 

Γεννήθηκε στη Λιβαδειά και μεγάλωσε στην Αθήνα. Σπούδασε σκηνοθεσία στη Ρώμη και ενεγράφη στη Σχολή Καλών Τεχνών στο Παρίσι χωρίς όμως τελικά να παρακολουθήσει μαθήματα. Στα τέλη της δεκαετίας του 1950 αρχίζει να δημοσιεύει κείμενα σε έντυπα του Λεωνίδα Χρηστάκη και σε άλλα περιοδικά της εποχής, ενώ παράλληλα δουλεύει στον κινηματογράφο ως βοηθός σε παραγωγή ταινιών. Συμμετέχει στην παρέα των Ελλήνων Υπαρξιστών, μέλη της οποίας μεταξύ άλλων ήταν τότε ο Θεόδωρος Πάγκαλος και ο Δημήτρης Πουλικάκος, με τον οποίο διοργάνωνε χάπενινγκ. Συμμετείχε στο ελληνικό μπητ κίνημα και από το 1963 στην έκδοση του περιοδικού Πάλι.

Με τον ερχομό της δικτατορίας του 1967 έφυγε στο Λονδίνο, όπου δούλεψε στο ραδιόφωνο και σαν εικονογράφος βιβλίων επιστημονικής φαντασίας και τρόμου. Πέρασε λίγα χρόνια στη Μέση Ανατολή και την Αμερική, δημοσιεύοντας σε ξένα περιοδικά και εκθέτοντας την εικαστική δουλειά του. Το 1978 κυκλοφορεί το πρώτο του βιβλίο, Εν αγκαλία de Κρισγιαούρτι και από τη δεκαετία του 1980 αρχίζει να δημοσιεύει διηγήματα και ιστορίες σε ελληνικά περιοδικά και εφημερίδες, μεταξύ των οποίων Τα Νέα, Ελευθεροτυπία, Βαβέλ, Ταχυδρόμος, Αντί. Έργα του (ταχυδράματα) έχουν παρουσιαστεί στο Τρίτο Θέατρο της ΕΡΤ σε σκηνοθεσία Γιώργου Χριστοδουλάκη, καθώς και στο ραδιόφωνο, στην Ελλάδα και το εξωτερικό.

 Το έργο του 

Το έργο του Κουτρουμπούση είναι ένα μίγμα σουρεαλισμού, λαϊκής αφήγησης, καθαρεύουσας, επιστημονικής φαντασίας, κόμικς, λεξιπλασίας και μπητ αισθητικής. Δική του πατέντα είναι τα ταχυδράματα, μίνι θεατρικά της μισής ή μιας σελίδας, ουσιαστικά μεγεθυμένες και παραλλαγμένες στιγμές της καθημερινής πραγματικότητας, η ερμηνεία και επεξεργασία των οποίων αφήνεται ουσιαστικά στον αναγνώστη. Η μετέπειτα δουλειά του αποτελείται κυρίως από μεγαλύτερα μυθοπλαστικά-σατιρικά κομμάτια. Παρόλο που κάποιοι συνδέουν το έργο του Κουτρουμπούση με τη γενιά Μπιτ, ο ίδιος δεν συμφωνούσε με αυτόν τον χαρακτηρισμό. 

Το εικαστικό του έργο αποτελούν κυρίως εικονογραφήσεις για εξώφυλλα περιοδικών επιστημονικής φαντασίας, ζωγραφισμένα κολάζ, φωτογραφίες και κατασκευές.

 Βιβλία 
Εn αγκαλιά de Κρισγιαούρτι y otros ταχυδράματα y otros historias περίεργες (1978)
Στο θάλαμο του Μυθογράφφ (1992)
Η ταβέρνα του Ζολά (1997)
Η εποχή των ανακαλύψεων (2002) (ποίηση)
Αληθινές ιστορίες (2003) (συμμετοχή)
Το κεντράκι του Ταρζάν και άλλα παραμύθια (2005)

 Μεταφράσεις 

Επιστροφή στη Γη (εναλλακτικός τίτλος: ...Και λέγε με Κόνραντ)  (This Immortal, εναλλακτικός τίτλος: ...And call me Conrad, 1966) του Ρότζερ Ζελάζνυ
1η έκδοση: Έψιλον, Αθήνα (1968)
2η έκδοση: Οργάσματρο (1970)
3η έκδοση: Τρίτων (2000), ISBN 9607479173 

 Δείτε επίσης 
Μπητ γενιά
ΚΔΟΑ: Η μυστική οργάνωση της οποίας είναι ιδρυτής και πρόεδρος
Νάνος Βαλαωρίτης

Παραπομπές

 Άλλες πηγές 
 Συνέντευξη του Π. Κουτρουμπούση στον Νίκο Γ. Ξυδάκη, Βαβέλ, 64, Απρ. 1988.
 Συνέντευξη του Π. Κουτρουμπούση στον Αλέξη Καλοφωλιά, Merlin΄s Music Box

 Εξωτερικοί σύνδεσμοι 
 3 κείμενα του Κουτρουμπούση στο διαδίκτυο
 AKROPOLI mon amour, διήγημα και μίνι βιογραφικό

Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Έλληνες συγγραφείς του 20ού αιώνα
Κατηγορία:Έλληνες συγγραφείς επιστημονικής φαντασίας
Κατηγορία:Ραδιοφωνικοί συγγραφείς
Κατηγορία:Περιφερειακή ενότητα Βοιωτίας